बाइक सवार युवक को गोलियों से भूना, बमुश्किल हुई शिनाख्त - Gautam Sandesh
बाइक सवार युवक को गोलियों से भूना, बमुश्किल हुई शिनाख्त
बदायूं जिले के दातागंज कोतवाली क्षेत्र में बरेली जिले के युवक को गोलियों से भून दिया। मृतक की शिनाख्त दूध की पर्चियों के द्वारा हो सकी। मृतक दसवीं संस्कार में शामिल होकर लौट रहा था। पुलिस ने शव कब्जे में ले लिया है।
दातागंज कोतवाली क्षेत्र में बरेली रोड पर बाइक सवार एक युवक को गोलियों से भून दिया गया। हमलावरों ने ताबड़-तोड़ गोलियां बरसा कर युवक को मौत के घाट उतार दिया। घटना स्थल से छः-सात खोखे मिले हैं, जिससे अनुमान लगाया जा रहा है कि हमलावरों ने इससे ज्यादा ही गोलियां मारी हैं, जिसका खुलासा पोस्टमार्टम रिपोर्ट में ही हो सकेगा। सूचना पर पुलिस पहुंची, लेकिन मृतक की शिनाख्त को लेकर पुलिस काफी देर तक परेशान रही। मृतक के पास दूध की पर्चियां थी, जिस पर मोबाइल नंबर लिखा था, जो बंद पाया गया।
दूध की पर्चियों पर रुद्रपुर लिखा था, जिससे पुलिस और असमंजस में पड़ गई, क्योंकि चर्चित रुद्रपुर उत्तराखंड में है, लेकिन बाद में मोबाईल नंबर पर बात हो गई, तो ज्ञात हुआ कि मृतक बरेली जिले में स्थित भमोरा थाना क्षेत्र के गाँव रुदपुर का महीपाल यादव है। बताते हैं कि गाँव में हत्या के प्रकरण को लेकर ही महीपाल की रंजिश चल रही है। माना जा रहा है कि बदले में महीपाल को मौत के घाट उतारा गया है।
बताया जा रहा है कि हजरतपुर थाना क्षेत्र के गाँव हररामपुर में महीपाल की रिश्तेदारी है, यहाँ किसी की मौत हो गई थी, उसके दसवीं संस्कार में महीपाल शामिल होने आया था। पुलिस ने शव कब्जे में लेकर कानूनी कार्रवाई शुरू कर दी है। सूचना पर मृतक के परिजन आ गये हैं। कोहराम मचा हुआ है।
Bike rider, District bareilly, District budaun, Gun Shot, Murder, Police Station Bhamora, Police Station Dentaganj, village Rudpur
बाइक सवार युवक को गोलियों से भूना, बमुश्किल हुई शिनाख्त added by editor on December 26, 2017